CBG อัดงบฯปั้นแบรนด์ “วู้ดดี้ ซี+ ล็อค” ดันยอดขายเข้าเป้า 100 ล้านขวดปีนี้
CBG อัดงบฯปั้นแบรนด์ "วู้ดดี้ ซี+ ล็อค" ดันยอดขายเข้าเป้า 100 ล้านขวดปีนี้
CBG อัดงบฯปั้นแบรนด์ "วู้ดดี้ ซี+ ล็อค" ดันยอดขายเข้าเป้า 100 ล้านขวดปีนี้
18 มิ.ย. 2563

นายเสถียร เศรษฐสิทธิ์ ประธานเจ้าหน้าที่บริหาร บริษัท คาราบาว กรุ๊ป จำกัด (มหาชน) หรือ CBG เปิดเผยว่า บริษัทเดินหน้ารุกตลาดเครื่องดื่ม “ฟังก์ชันนัลดริงก์” อย่างต่อเนื่อง หลังจากเปิดตัวเครื่องดื่มวิตามินซี ภายใต้แบรนด์ “วู้ดดี้ ซี+ ล็อค” รสชาติเลมอน ออกสู่ตลาดเมื่อเดือนมีนาคม 2563 ในราคาขวดละ 15 บาท ล่าสุดได้เปิดตัวรสชาติใหม่ “วู้ดดี้ ซี+ ล็อค” รสส้มออกสู่ตลาด เพื่อเพิ่มความหลากหลายให้กับสินค้า วางจำหน่ายที่ร้านสะดวกซื้อต่าง ๆ อาทิ เซเว่น อีเลฟเว่น, ซีเจ เอ็กซ์เพรส และร้านค้าทั่วไป พร้อมกันทั่วประเทศ
โดยเครื่องดื่ม “วู้ดดี้ ซี+ ล็อค” เป็นการร่วมทุนระหว่างบริษัท กับพิธีกรชื่อดัง นายวุฒิธร มิลินทจินดา เป็นเครื่องดื่มวิตามินซี 200% ที่สามารถเก็บคุณประโยชน์ของวิตามินซีได้อย่างครบถ้วน โดยนวัตกรรม C+ Lock ครั้งแรกในประเทศไทยที่คิดค้นโดยคาราบาวกรุ๊ป ประกอบด้วยขวดสีเขียว ขวดเดียวในตลาดที่ช่วยคงคุณค่าวิตามินซีจากแสงแดด พร้อมด้วยการใช้ก๊าซไนโตรเจน และระบบฝาล็อกชนิดพิเศษ เพื่อล็อกวิตามินเมื่อสัมผัสกับอากาศภายนอก ทำให้สามารถกักเก็บวิตามินซีได้เต็มๆ จนกว่าจะเปิดขวด
ทั้งนี้ บริษัทวางงบการตลาดสำหรับสร้างแบรนด์ วู้ดดี้ ซี+ ล็อค 200 ล้านบาท เพื่อผลักดันส่วนแบ่งตลาดให้เพิ่มขึ้น ทั้งนี้ ตั้งเป้ายอดขายไม่ต่ำกว่า 100 ล้านขวดภายในสิ้นปี ซึ่งในช่วงปลายปี บริษัทเตรียมขยายไลน์สินค้ากลุ่มฟังก์ชันนัล ดริงก์ เพิ่มเติม โดยวางเป้าหมายขึ้นเป็นอันดับ 1 ตลาดฟังก์ชันนัลดริงก์ในอนาคต
โดยปัจจุบันตลาดเครื่องดื่มสุขภาพ ยังคงเติบโตอย่างต่อเนื่อง จากเทรนด์ของคนรุ่นใหม่ที่หันมาใส่ใจสุขภาพมากยิ่งขึ้น ทั้งนี้ การขยายไลน์สู่ตลาดฟังก์ชันนัล ดริ้งก์ ของบริษัท นอกจากรองรับกระแสสุขภาพแล้ว ยังเพิ่มอัตราการใช้ประโยชน์จากฐานการผลิตที่มีอยู่อย่างมีประสิทธิภาพ รวมถึงต่อยอดผลสำเร็จของเครือข่ายกระจายสินค้าของคาราบาว กรุ๊ป ซึ่งมีศักยภาพสูง โดยสามารถเข้าถึงร้านค้าปลีกได้กว่า 180,000 แห่ง ทั่วประเทศ
 
 
 